Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Κυπριακής Δημοκρατίας με την οποία προσαρτάται στη συμφωνία σύνδεσης μεταξύ της Ευρωπαϊκής Οικονομικής Κοινότητας και της Κυπριακής Δημοκρατίας πρόσθετο πρωτόκολλο για την αμοιβαία διοικητική συνδρομή σε τελωνειακά ζητήματα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ένας από τους στόχους της συμφωνίας σύνδεσης μεταξύ της Ευρωπαϊκής Οικονομικής Κοινότητας και της Κυπριακής Δημοκρατίας της 19ης Δεκεμβρίου 1972 [1] είναι η ενίσχυση και η διεύρυνση της μεταξύ τους συνεργασίας για τη βελτίωση και την ελευθέρωση των εμπορικών συναλλαγών.

[1] Κανονισμός του Συμβουλίου (ΕΟΚ) αριθ. 1246/73 της 14ης Μαΐου 1973 - ΕΕ L 133, 21.5.1973, σ. 1.

2. Ωστόσο, η συμφωνία αυτή δεν περιέχει ειδικούς όρους για την εφαρμογή των μεθόδων διοικητικής συνεργασίας που προβλέπονται στις γενικές της διατάξεις.

3. Για τη βελτίωση της ασφάλειας των νόμιμων εμπορικών συναλλαγών στον τελωνειακό τομέα, τα συμβαλλόμενα μέρη έκριναν αναγκαίο να προσθέσουν στη συμφωνία σύνδεσης πρόσθετο πρωτόκολλο για την αμοιβαία διοικητική συνδρομή σε τελωνειακά ζητήματα.

4. Σ'αυτή ακριβώς τη βάση έγιναν οι διαπραγματεύσεις μεταξύ της Επιτροπής και της Κυπριακής Δημοκρατίας, οι οποίες κατέληξαν στη σύναψη πρωτοκόλλου, σε συνδυασμό με τη συμφωνία υπό μορφή ανταλλαγής επιστολών, που μονογραφήθηκε στις Βρυξέλλες τον Ιούλιο 2000.

5. Στόχος του πρωτοκόλλου αυτού είναι η πρόληψη, η επισήμανση και η δίωξη, μέσω της αμοιβαίας συνδρομής μεταξύ των αρμόδιων αρχών των ενδιαφερόμενων μερών, των δραστηριοτήτων που είναι αντίθετες προς την τελωνειακή νομοθεσία. Η συνδρομή αυτή συνίσταται κυρίως στη διαβίβαση πληροφοριών και εγγράφων που προκύπτουν από τις έρευνες και στην ειδική παρακολούθηση προσώπων, εμπορευμάτων και τόπων ή μέσων μεταφοράς.

6. Το περιεχόμενο του πρωτοκόλλου αυτού είναι θεωρητικά ίδιο με αυτό του πρωτοκόλλου που συντάχθηκε, το 1997, από την ομάδα εργασίας του Συμβουλίου "Οικονομικά θέματα".

7. Όσον αφορά τα ερωτηματικά σχετικά με την εφαρμογή του πρωτοκόλλου, τα συμβαλλόμενα μέρη συμφωνούν ότι για την επίλυσή τους πρέπει να προβαίνουν σε διαβουλεύσεις. Οι διαβουλεύσεις αυτές θα γίνονται στο πλαίσιο της επιτροπής τελωνειακής συνεργασίας που θεσπίστηκε από το Συμβούλιο Σύνδεσης.

8. Για την υπογραφή και τη σύναψη της συμφωνίας αυτής, το Συμβούλιο καλείται:

-να εγκρίνει, εξ ονόματος της Κοινότητας, τη συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Κυπριακής Δημοκρατίας για την προσθήκη στη συμφωνία σύνδεσης πρωτοκόλλου σχετικά με την αμοιβαία διοικητική συνδρομή σε τελωνειακά ζητήματα,

-να ορίσει ένα πρόσωπο εξουσιοδοτημένο για την υπογραφή της συμφωνίας.

2001/0057 (ACC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Κυπριακής Δημοκρατίας με την οποία προσαρτάται στη συμφωνία σύνδεσης μεταξύ της Ευρωπαϊκής Οικονομικής Κοινότητας και της Κυπριακής Δημοκρατίας πρόσθετο πρωτόκολλο για την αμοιβαία διοικητική συνδρομή σε τελωνειακά ζητήματα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300, παράγραφος 2, πρώτη φράση,

την πρόταση της Επιτροπής [2],

[2] EE C

Εκτιμώντας τα ακόλουθα:

(1) Για να καταστεί δυνατή η αμοιβαία διοικητική συνδρομή μεταξύ των δύο συμβαλλομένων μερών σε τελωνειακά ζητήματα, όπως προβλέπεται στη συμφωνία σύνδεσης μεταξύ της Ευρωπαϊκής Οικονομικής Κοινότητας και της Κυπριακής Δημοκρατίας [3] κρίνεται αναγκαία η προσθήκη πρωτοκόλλου στην εν λόγω συμφωνία.

[3] ΕΕ L 133, 21.5.1973, σ. 1.

(2) Για τον σκοπό αυτό έγιναν διαπραγματεύσεις με την Κυπριακή Δημοκρατία, οι οποίες κατέληξαν σε συμφωνία υπό μορφή ανταλλαγής επιστολών, την οποία η Κοινότητα έχει συμφέρον να εγκρίνει,

ΑΠΟΦΑΣΙΖΕΙ:

Άρθρο 1

Η συμφωνία υπό μορφήν ανταλλαγής επιστολών μεταξύ της Ευρωπαϊκής Κοινότητας και της Κυπριακής Δημοκρατίας, με την οποία προστίθεται στη συμφωνία πλαίσιο μεταξύ της Ευρωπαϊκής Οικονομικής Κοινότητας και της Κυπριακής Δημοκρατίας πρωτόκολλο για την αμοιβαία διοικητική συνδρομή σε τελωνειακά ζητήματα, εγκρίνεται εξ ονόματος της Κοινότητας.

Το κείμενο της συμφωνίας υπό μορφή ανταλλαγής επιστολών επισυνάπτεται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη συμφωνία υπό μορφή ανταλλαγής επιστολών που αναφέρεται στο άρθρο 1.

Άρθρο 3

Ο Πρόεδρος του Συμβουλίου πραγματοποιεί εξ ονόματος της Κοινότητας την κοινοποίηση που προβλέπεται στη συμφωνία υπό μορφή ανταλλαγής επιστολών.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΣΥΜΦΩΝΙΑ ΥΠΟ ΜΟΡΦΗ ΑΝΤΑΛΛΑΓΗΣ ΕΠΙΣΤΟΛΩΝ

μεταξύ της Ευρωπαϊκής Κοινότητας και της Κυπριακής Δημοκρατίας για την προσθήκη, στη συμφωνία σύνδεσης, πρωτοκόλλου σχετικά με την αμοιβαία διοικητική συνδρομή σε τελωνειακά ζητήματα

A. Επιστολή της Ευρωπαϊκής Κοινότητας

Βρυξέλλες,

Κύριε,

Έχω την τιμή να αναφερθώ στις διαπραγματεύσεις που διεξήχθησαν μεταξύ των εκπροσώπων της Ευρωπαϊκής Κοινότητας και της Κυπριακής Δημοκρατίας για τη σύναψη συμφωνίας σχετικά με την αμοιβαία διοικητική συνδρομή σε τελωνειακά ζητήματα με την προσθήκη πρωτοκόλλου στη συμφωνία σύνδεσης της 19ης Δεκεμβρίου 1972.

Το πρωτόκολλο αυτό, το κείμενο του οποίου επισυνάπτεται, θα αποτελέσει αναπόσπαστο μέρος της συμφωνίας σύνδεσης και θα τεθεί σε ισχύ την πρώτη ημέρα του δεύτερου μήνα που έπεται της ημερομηνίας κατά την οποία θα κοινοποιηθεί η ολοκλήρωση όλων των απαιτούμενων διαδικασιών.

Παρακαλώ να μου επιβεβαιώσετε ότι η Κυπριακή Δημοκρατία συμφωνεί με τα προαναφερόμενα.

Με εκτίμηση,

Εξ ονόματος της Ευρωπαϊκής Κοινότητας

B. Επιστολή της Κυπριακής Δημοκρατίας

Λευκωσία

Κύριε,

Έχω την τιμή να σας γνωρίσω ότι έλαβα την επιστολή σας με σημερινή ημερομηνία και το εξής περιεχόμενο:

" Έχω την τιμή να αναφερθώ στις διαπραγματεύσεις που διεξήχθησαν μεταξύ των εκπροσώπων της Ευρωπαϊκής Κοινότητας και της Κυπριακής Δημοκρατίας για τη σύναψη συμφωνίας σχετικά με την αμοιβαία διοικητική συνδρομή σε τελωνειακά ζητήματα με την προσθήκη πρωτοκόλλου στη συμφωνία σύνδεσης της 19ης Δεκεμβρίου 1972.

Το πρωτόκολλο αυτό, το κείμενο του οποίου επισυνάπτεται, θα αποτελέσει αναπόσπαστο μέρος της συμφωνίας σύνδεσης και θα τεθεί σε ισχύ την πρώτη ημέρα του δεύτερου μήνα που έπεται της ημερομηνίας κατά την οποία θα κοινοποιηθεί η ολοκλήρωση όλων των απαιτούμενων διαδικασιών.

Παρακαλώ να μου επιβεβαιώσετε ότι η Κυπριακή Δημοκρατία συμφωνεί με τα προαναφερόμενα."

Είμαι σε θέση να επιβεβαιώσω τη συμφωνία της Κυπριακής Δημοκρατίας με τα προαναφερόμενα.

Με εκτίμηση,

Για την Κυπριακή Δημοκρατία.

ΠΡΩΤΟΚΟΛΛΟ

ΓΙΑ

ΤΗΝ ΑΜΟΙΒΑΙΑ ΔΙΟΙΚΗΤΙΚΗ ΣΥΝΔΡΟΜΗ ΣΤΟΝ ΤΕΛΩΝΕΙΑΚΟ ΤΟΜΕΑ

ΑΡΘΡΟ 1

Ορισμοί

Για τους σκοπούς του παρόντος Πρωτοκόλλου:

ως "τελωνειακή νομοθεσία" νοούνται οι νομοθετικές και κανονιστικές διατάξεις που θεσπίζονται από την Κοινότητα ή από την Κύπρο και οι οποίες διέπουν την εισαγωγή, την εξαγωγή, τη διαμετακόμιση των εμπορευμάτων και την υπαγωγή τους σε οποιοδήποτε άλλο τελωνειακό καθεστώς ή διαδικασία, συμπεριλαμβανομένων των μέτρων απαγόρευσης, περιορισμού και ελέγχου,

ως "αιτούσα αρχή" νοείται η αρμόδια διοικητική αρχή που έχει οριστεί από Συμβαλλόμενο Μέρος για το συγκεκριμένο σκοπό και η οποία υποβάλλει αίτηση συνδρομής βάσει του παρόντος Πρωτοκόλλου,

ως "αρχή στην οποία υποβάλλεται η αίτηση" νοείται η αρμόδια διοικητική αρχή που έχει οριστεί από Συμβαλλόμενο Μέρος για το συγκεκριμένο σκοπό και στην οποία υποβάλλεται η αίτηση συνδρομής βάσει του παρόντος Πρωτοκόλλου,

ως "δεδομένα προσωπικού χαρακτήρα" νοούνται όλες οι πληροφορίες σχετικά με γνωστό ή αναγνωρίσιμο φυσικό πρόσωπο,

ως "πράξη αντίθετη προς την τελωνειακή νομοθεσία" νοοείται οποιαδήποτε παραβίαση ή απόπειρα παραβίασης τελωνειακής νομοθεσίας.

ΑΡΘΡΟ 2

Πεδίο εφαρμογής

1. Τα Συμβαλλόμενα Μέρη οφείλουν να παρέχουν αμοιβαία συνδρομή στα πλαίσια των αρμοδιοτήτων τους με τον τρόπο και υπό τις προϋποθέσεις που ορίζει το παρόν Πρωτόκολλο, ώστε να εξασφαλίζεται η ορθή εφαρμογή της τελωνειακής νομοθεσίας ιδιαίτερα δε με σκοπό την πρόληψη, έρευνα και δίωξη των αντιθέτων προς την τελωνειακή νομοθεσία πράξεων.

2. Η συνδρομή σε τελωνειακά ζητήματα, όπως ορίζεται στο παρόν Πρωτόκολλο, αφορά οποιαδήποτε διοικητική αρχή των Συμβαλλομένων Μερών αρμόδια για την εφαρμογή του παρόντος Πρωτοκόλλου. Δεν επηρεάζει τους κανόνες που διέπουν την αμοιβαία συνδρομή σε ποινικές υποθέσεις. Ούτε ισχύει για τις πληροφορίες που συλλέγονται στο πλαίσιο εξουσίας που ασκείται κατ' αίτηση μιας δικαστικής αρχής, εκτός αν η αρχή αυτή έχει παράσχει τη συγκατάθεσή της.

3. Η συνδρομή στον τομέα της είσπραξης δασμών, φόρων ή προστίμων δεν καλύπτεται από το παρόν Πρωτόκολλο.

ΑΡΘΡΟ 3

Συνδρομή κατόπιν αιτήσεως

1. Κατόπιν αιτήσεως της αιτούσας αρχής η αρχή στην οποία υποβάλλεται η αίτηση τής παρέχει κάθε χρήσιμη πληροφορία που της επιτρέπει να εξασφαλίσει την ορθή εφαρμογή της τελωνειακής νομοθεσίας, συμπεριλαμβανομένων των πληροφοριών σχετικά με δραστηριότητες που διαπιστώθηκαν ή σχεδιάζονται και οι οποίες αποτελούν ή μπορούν να αποτελέσουν πράξεις αντίθετες προς την τελωνειακή νομοθεσία.

2. Κατόπιν αιτήσεως της αιτούσας αρχής η αρχή στην οποία υποβάλλεται η αίτηση την ενημερώνει σχετικά με το:

α) εάν εμπορεύματα που εξήχθησαν από το έδαφος ενός από τα Συμβαλλόμενα Μέρη εισήχθησαν στο έδαφος του άλλου Συμβαλλόμενου Μέρους με τον δέοντα τρόπο, προσδιορίζοντας, όταν κρίνεται σκόπιμο, το τελωνειακό καθεστώς που εφαρμόσθηκε στα εν λόγω εμπορεύματα,

β) εάν εμπορεύματα που εισήχθησαν στο έδαφος ενός από τα Συμβαλλόμενα Μέρη εξήχθησαν στο έδαφος του άλλου Συμβαλλόμενου Μέρους με τον δέοντα τρόπο, προσδιορίζοντας, όταν κρίνεται σκόπιμο, το τελωνειακό καθεστώς που εφαρμόσθηκε στα εμπορεύματα.

3. Κατόπιν αιτήσεως της αιτούσας αρχής η αρχή στην οποία υποβάλλεται η αίτηση λαμβάνει τα αναγκαία μέτρα στο πλαίσιο των νομοθετικών ή κανονιστικών διατάξεών της, ώστε να εξασφαλίσει ειδική επιτήρηση:

α) των φυσικών ή νομικών προσώπων για τα οποία υπάρχουν σοβαροί λόγοι να πιστεύεται ότι διαπράττουν ή έχουν διαπράξει πράξεις αντίθετες προς την τελωνειακή νομοθεσία,

β) των χώρων όπου έχουν συγκεντρωθεί ή μπορούν να συγκεντρωθούν αποθέματα εμπορευμάτων υπό συνθήκες τέτοιες ώστε να υπάρχουν σοβαροί λόγοι να πιστεύεται ότι προορίζονται να χρησιμοποιηθούν σε επιχειρήσεις αντίθετες προς την τελωνειακή νομοθεσία,

γ) των εμπορευμάτων που μεταφέρονται ή ενδέχεται να μεταφερθούν υπό συνθήκες τέτοιες ώστε να υπάρχουν σοβαροί λόγοι να πιστεύεται ότι προορίζονται να χρησιμοποιηθούν σε πράξεις αντίθετες προς την τελωνειακή νομοθεσία,

δ) των μέσων μεταφοράς τα οποία χρησιμοποιούνται ή μπορούν να χρησιμοποιηθούν υπό συνθήκες τέτοιες ώστε να υπάρχουν σοβαροί λόγοι να πιστεύεται ότι προορίζονται να χρησιμοποιηθούν σε πράξεις αντίθετες προς την τελωνειακή νομοθεσία.

ΑΡΘΡΟ 4

Αυτεπάγγελτη συνδρομή

Τα Συμβαλλόμενα Μέρη παρέχουν με δική τους πρωτοβουλία αμοιβαία συνδρομή σύμφωνα με τις νομικές ή κανονιστικές διατάξεις τους, εφόσον θεωρούν ότι αυτό είναι αναγκαίο για την ορθή εφαρμογή της τελωνειακής νομοθεσίας, παρέχοντας ιδίως ληφθείσες πληροφορίες που αφορούν:

-δράσεις που συνιστούν ή που εμφανίζονται ότι συνιστούν πράξεις αντίθετες προς την τελωνειακή νομοθεσία και οι οποίες είναι δυνατόν να ενδιαφέρουν το άλλο Συμβαλλόμενο Μέρος,

-νέα μέσα ή μεθόδους που χρησιμοποιούνται κατά τη διενέργεια πράξεων αντίθετων προς την τελωνειακή νομοθεσία,

-εμπορεύματα που είναι γνωστό ότι αποτελούν αντικείμενο πράξεων αντίθετων προς την τελωνειακή νομοθεσία,

-φυσικά και νομικά πρόσωπα για τα οποία υπάρχουν σοβαροί λόγοι να πιστεύεται ότι αναμιγνύονται ή έχουν αναμιχθεί σε πράξεις αντίθετες προς την τελωνειακή νομοθεσία,

-μεταφορικά μέσα για τα οποία υπάρχουν σοβαροί λόγοι να πιστεύεται ότι έχουν χρησιμοποιηθεί, χρησιμοποιούνται ή ενδέχεται να χρησιμοποιηθούν για τη διενέργεια πράξεων αντίθετων προς την τελωνειακή νομοθεσία.

ΑΡΘΡΟ 5

Παράδοση, Κοινοποίηση

Κατόπιν αιτήσεως της αιτούσας αρχής, η αρχή στην οποία υποβάλλεται η αίτηση λαμβάνει, σύμφωνα με τις ισχύουσες σ'αυτήν νομοθετικές ή κανονιστικές διατάξεις, όλα τα αναγκαία μέτρα ούτως ώστε:

-να παραδίδονται όλα τα έγγραφα, ή

-να κοινοποιούνται όλες οι αποφάσεις,

που προέρχονται από την αιτούσα αρχή και που εμπίπτουν στο πεδίο εφαρμογής του παρόντος Πρωτοκόλλου, σε παραλήπτη που διαμένει ή είναι εγκατεστημένος στο έδαφός της αρχής στην οποία υποβάλλεται η αίτηση.

Οι αιτήσεις παράδοσης εγγράφων ή κοινοποίησης αποφάσεων πρέπει να συντάσσονται γραπτώς σε επίσημη γλώσσα της αρχής στην οποία υποβάλλεται η αίτηση ή σε γλώσσα αποδεκτή από αυτή την αρχή.

ΑΡΘΡΟ 6

Μορφή και ουσία των αιτήσεων συνδρομής

1. Οι αιτήσεις κατ' εφαρμογήν του παρόντος Πρωτοκόλλου υποβάλλονται γραπτώς και συνοδεύονται από τα έγγραφα που θεωρούνται χρήσιμα για την εκτέλεση των αιτήσεων αυτών. Προφορικές αιτήσεις γίνονται δεκτές, εφόσον αυτό απαιτείται από τον επείγοντα χαρακτήρα της κατάστασης, αλλά πρέπει αμέσως να επιβεβαιώνονται γραπτώς.

2. Οι αιτήσεις που υποβάλλονται σύμφωνα με την παράγραφο 1 περιλαμβάνουν τα κάτωθι στοιχεία:

α) την αιτούσα αρχή,

β) το αιτούμενο μέτρο,

γ) το θέμα και το λόγο της αίτησης,

δ) τις νομικές ή κανονιστικές διατάξεις και άλλα σχετικά νομικά στοιχεία,

ε) ενδείξεις όσο το δυνατόν πιο ακριβείς και κατανοητές σχετικά με τα φυσικά ή νομικά πρόσωπα που αποτελούν τον στόχο των ερευνών,

στ) περίληψη των σχετικών πραγματικών περιστατικών και των ερευνών που έχουν ήδη διενεργηθεί.

3. Οι αιτήσεις συντάσσονται σε επίσημη γλώσσα της αρχής στην οποία απευθύνονται ή σε γλώσσα αποδεκτή από αυτή την αρχή. Η απαίτηση αυτή δεν ισχύει για τυχόν έγγραφα τα οποία συνοδεύουν την αίτηση που αναφέρεται στην παράγραφο 1.

4. Εάν κάποια αίτηση δεν πληροί τις ανωτέρω καθοριζόμενες τυπικές προϋποθέσεις, είναι δυνατόν να ζητηθεί η διόρθωση ή η συμπλήρωσή της. εν τω μεταξύ μπορεί να διαταχθεί η λήψη συντηρητικών μέτρων.

ΑΡΘΡΟ 7

Εκτέλεση των αιτήσεων

1. Για να ικανοποιήσει αίτηση συνδρομής, η αρχή στην οποία υποβάλλεται η αίτηση προβαίνει στο πλαίσιο των αρμοδιοτήτων και των πόρων της, ως εάν ενεργούσε για ίδιο λογαριασμό ή κατόπιν αιτήσεως άλλων αρχών του αυτού Συμβαλλόμενου Μέρους, στην παροχή των πληροφοριών που ήδη διαθέτει και διεξάγει τις κατάλληλες έρευνες ή μεριμνά για την διεξαγωγή τους. Η διάταξη αυτή ισχύει επίσης για οιαδήποτε άλλη αρχή στην οποία διαβιβάζεται η αίτηση από την αρχή στην οποία υποβάλλεται η αίτηση, όταν η τελευταία αδυνατεί να ενεργήσει αφ' εαυτής.

2. Οι αιτήσεις συνδρομής ικανοποιούνται σύμφωνα με τις νομικές ή κανονιστικές διατάξεις του Συμβαλλόμενου Μέρους στο οποίο απευθύνεται η αίτηση.

3. Κατάλληλα εξουσιοδοτημένοι υπάλληλοι ενός Συμβαλλόμενου Μέρους είναι δυνατόν, με τη συγκατάθεση του άλλου Συμβαλλόμενου Μέρους και υπό τις προϋποθέσεις που καθορίζει το τελευταίο, να παρίστανται και να λαμβάνουν στα γραφεία της αρχής στην οποία υποβάλλεται η αίτηση ή οιασδήποτε άλλης ενδιαφερόμενης σύμφωνα με την παράγραφο 1 αρχής πληροφορίες σχετικά με δραστηριότητες που συνιστούν ή ενδέχεται να συνιστούν πράξεις αντίθετες προς την τελωνειακή νομοθεσία, τις οποίες η αιτούσα αρχή χρειάζεται για τους σκοπούς του παρόντος Πρωτοκόλλου.

4. Κατάλληλα εξουσιοδοτημένοι υπάλληλοι ενός Συμβαλλόμενου Μέρους είναι δυνατόν, με τη συγκατάθεση του άλλου Συμβαλλόμενου Μέρους και υπό τους όρους που καθορίζει το τελευταίο, να παρίστανται κατά τις έρευνες που διεξάγονται στο έδαφος του τελευταίου.

ΑΡΘΡΟ 8

Moρφή υπό την οποία πρέπει να κοινοποιούνται οι πληροφορίες

1. Η αρχή στην οποία υποβάλεται η αίτηση κοινοποιεί γραπτώς τα αποτελέσματα των ερευνών στην αιτούσα αρχή, επισυνάπτοντας σχετικά έγγραφα, κυρωμένα αντίγραφα ή άλλα αντικείμενα.

2. Οι πληροφορίες αυτές μπορούν να παρέχονται υπό μηχανογραφημένη μορφή.

3. Πρωτότυπα έγγραφα διαβιβάζονται μόνο κατόπιν αιτήσεως, εφόσον αποδειχθούν ανεπαρκή τα κυρωμένα αντίγραφα. Τα πρωτότυπα αυτά επιστρέφονται το συντομότερο δυνατόν.

ΑΡΘΡΟ 9

Παρεκκλίσεις από την υποχρέωση παροχής συνδρομής

1. Τα Συμβαλλόμενα Μέρη μπορούν να αρνηθούν τη συνδρομή ή να την εξαρτήσουν από την ικανοποίηση ορισμένων όρων ή προϋποθέσεων στις περιπτώσεις κατά τις οποίες κάποιο από αυτά πιστεύει ότι παροχή συνδρομής στο πλαίσιο του παρόντος Πρωτοκόλλου:

(α) ενδέχεται να παραβλάψει την κυριαρχία της Κύπρου ή ενός Κράτους-Μέλους που έχει κληθεί να παράσχει τη συνδρομή σύμφωνα με το παρόν Πρωτόκολλο ή

(β) ενδέχεται να παραβλάψει τη δημόσια τάξη, την ασφάλειά τους ή άλλα ουσιώδη συμφέροντα ιδίως στις περιπτώσεις που αναφέρονται στο άρθρο 10, παράγραφος 2 ή

(γ) συνεπάγεται παραβίαση βιομηχανικού, εμπορικού ή επαγγελματικού απορρήτου.

2. Η παροχή συνδρομής μπορεί να αναβληθεί από την αρχή στην οποία υποβάλλεται η αίτηση για να μη δημιουργηθούν προσκόμματα σε διεξαγόμενη έρευνα, δικαστική δίωξη ή διαδικασία. Σε μια τέτοια περίπτωση η αρχή στην οποία υποβάλλεται η αίτηση διαβουλεύεται με την αιτούσα αρχή για να καθοριστεί αν η συνδρομή μπορεί να παρασχεθεί αλλά με συγκεκριμένους όρους ή τρόπους που μπορεί να απαιτήσει η αρχή στην οποία υποβάλλεται η αίτηση.

3. Σε περίπτωση που η αιτούσα αρχή επιδιώξει παροχή συνδρομής που η ίδια δεν θα ήταν σε θέση να παράσχει εάν της ζητηθεί, εφιστά στην αίτησή της την προσοχή επί του γεγονότος αυτού. Σε αυτή την περίπτωση εναπόκειται στην αρχή στην οποία υποβάλλεται η αίτηση να αποφασίσει για τον τρόπο με τον οποίο θα ανταποκριθεί στη συγκεκριμένη αίτηση.

4. Στις περιπτώσεις που προβλέπονται στις παραγράφους 1 και 2, η απόφαση της αρχής στην οποία υποβάλλεται η αίτηση και η αιτιολόγηση της πρέπει να ανακοινώνονται αμελλητί στην αιτούσα αρχή.

ΑΡΘΡΟ 10

Ανταλλαγή πληροφοριών και απόρρητο

1. Κάθε πληροφορία που ανακοινώνεται υπό οποιαδήποτε μορφή σύμφωνα με το παρόν Πρωτόκολλο είναι εμπιστευτική ή προσιτή σε περιορισμένο κύκλο προσώπων σύμφωνα με τους κανόνες που ισχύουν σε κάθε Συμβαλλόμενο Μέρος. Καλύπτεται από την υποχρέωση τήρησης του υπηρεσιακού απορρήτου και χαίρει της προστασίας που εξασφαλίζουν οι σχετικοί νόμοι που ισχύουν στο έδαφος του Συμβαλλόμενου Μέρους που την έλαβε καθώς και οι αντίστοιχες διατάξεις που ισχύουν στις Κοινοτικές αρχές.

2. Τα δεδομένα προσωπικού χαρακτήρα ανταλλάσσονται μόνο εάν το Συμβαλλόμενο Μέρος που θα μπορούσε να τα λάβει αναλαμβάνει να τους παράσχει προστασία τουλάχιστον ισοδύναμη με εκείνην που ισχύει στη συγκεκριμένη περίπτωση στο Συμβαλλόμενο Μέρος που ενδέχεται να τα διαβιβάσει. Προς τον σκοπό αυτό τα Συμβαλλόμενα Μέρη ανταλλάσσουν πληροφορίες σχετικά με τους κανόνες που ισχύουν σ'αυτά, συμπεριλαμβανομένων ενδεχομένως των κανόνων δικαίου που ισχύουν στα Κράτη-Μέλη της Κοινότητας.

3. Η χρησιμοποίηση πληροφοριών που ελήφθησαν δυνάμει του παρόντος Πρωτοκόλλου στο πλαίσιο δικαστικών ή διοικητικών διαδικασιών που κινήθηκαν κατόπιν της διαπίστωσης πράξεων αντίθετων προς την τελωνειακή νομοθεσία θεωρείται ότι εξυπηρετεί τους σκοπούς του παρόντος Πρωτοκόλλου. Συνεπώς τα Συμβαλλόμενα Μέρη μπορούν στα αρχεία αποδεικτικών στοιχείων που τηρούν, στις εκθέσεις και τις μαρτυρίες καθώς και σε διαδικασίες και καταγγελίες που παραπέμπονται στα δικαστήρια να χρησιμοποιούν ως αποδεικτικά στοιχεία πληροφορίες που έχουν λάβει και έγγραφα που συμβουλεύθηκαν σύμφωνα με τις διατάξεις του παρόντος Πρωτοκόλλου. Η αρμόδια αρχή που χορήγησε τις πληροφορίες αυτές ή που έδωσε πρόσβαση στα έγγραφα ενημερώνεται για τη χρησιμοποίηση αυτή.

4. Οι συλλεγόμενες πληροφορίες χρησιμοποιούνται αποκλειστικά για τους σκοπούς του παρόντος Πρωτοκόλλου. Εάν ένα Συμβαλλόμενο Μέρος επιθυμεί να χρησιμοποιήσει τέτοιες πληροφορίες για άλλους σκοπούς, πρέπει να λάβει προηγουμένως τη γραπτή συγκατάθεση της αρχής που παρέσχε τις πληροφορίες. Αυτή η χρησιμοποίηση των πληροφοριών υπόκειται στους περιορισμούς που επιβάλλει η εν λόγω αρχή.

ΑΡΘΡΟ 11

Εμπειρογνώμονες και μάρτυρες

Υπάλληλος αρχής στην οποία υποβάλλεται η αίτηση είναι δυνατόν να εξουσιοδοτηθεί να εμφανιστεί εντός των ορίων της παραχωρούμενης άδειας ως εμπειρογνώμονας ή μάρτυρας σε δικαστικές ή διοικητικές διαδικασίες που κινούνται στους τομείς που καλύπτει το παρόν Πρωτόκολλο και να προσκομίσει αντικείμενα, έγγραφα ή κυρωμένα αντίγραφά τους τα οποία ενδεχομένως είναι αναγκαία για αυτές τις διαδικασίες. Η αίτηση εμφάνισης πρέπει να αναφέρει επακριβώς τη δικαστική ή διοικητική αρχή ενώπιον της οποίας πρέπει να εμφανιστεί αυτός ο υπάλληλος και σε ποια υπόθεση και υπό ποια ιδιότητα ή αρμοδιότητα θα ακουστεί.

ΑΡΘΡΟ 12

Δαπάνες συνδρομής

Τα Συμβαλλόμενα Μέρη παραιτούνται αμοιβαίως από κάθε διεκδίκηση επιστροφής δαπανών, που προκύπτουν από την εφαρμογή του παρόντος Πρωτοκόλλου εκτός, όπου κρίνεται σκόπιμο, από τις δαπάνες για εμπειρογνώμονες και μάρτυρες και από δαπάνες για διερμηνείς και μεταφραστές οι οποίοι δεν είναι δημόσιοι υπάλληλοι.

ΑΡΘΡΟ 13

Εφαρμογή

1. Η εφαρμογή του παρόντος Πρωτοκόλλου ανατίθεται αφενός μεν στις τελωνειακές αρχές της Κύπρου αφετέρου δε στις αρμόδιες υπηρεσίες της Επιτροπής των Ευρωπαϊκών Κοινοτήτων και στις τελωνειακές αρχές των Κρατών-Μελών ανάλογα με την περίπτωση. Οι προαναφερθείσες αρχές αποφασίζουν σχετικά με όλα τα πρακτικά μέτρα και τις ρυθμίσεις που απαιτούνται για την εφαρμογή του, λαμβάνοντας υπόψη τους ισχύοντες κανόνες ιδίως στον τομέα της προστασίας των δεδομένων. Μπορούν επίσης να προτείνουν στις αρμόδιες αρχές τις τροποποιήσεις που κατά τη γνώμη τους θα πρέπει να επέλθουν στο παρόν Πρωτόκολλο.

2. Τα Συμβαλλόμενα Μέρη προβαίνουν σε αμοιβαίες διαβουλεύσεις και ακολούθως τηρούνται αμοιβαίως ενήμερα σχετικά με τους λεπτομερείς κανόνες εφαρμογής που θεσπίζονται σύμφωνα με τις διατάξεις του παρόντος Πρωτοκόλλου.

ΑΡΘΡΟ 14

´Αλλες συμφωνίες

1. Λαμβάνοντας υπόψη τις αντίστοιχες αρμοδιότητες της Ευρωπαϊκής Κοινότητας και των Κρατών-Μελών της, οι διατάξεις του παρόντος Πρωτοκόλλου:

-δεν θίγουν τις υποχρεώσεις των Συμβαλλομένων Μερών στα πλαίσια άλλης διεθνούς συμφωνίας ή σύμβασης,

-θεωρείται ότι συμπληρώνουν τις συμφωνίες αμοιβαίας συνδρομής οι οποίες έχουν συναφθεί ή θα μπορούσαν να συναφθούν μεταξύ μεμονωμένων Κρατών-Μελών και της Κύπρου, και

-δεν θίγουν τις Κοινοτικές διατάξεις σχετικά με την κοινοποίηση μεταξύ των αρμοδίων υπηρεσιών της Επιτροπής των Ευρωπαϊκών Κοινοτήτων και των τελωνειακών αρχών των Κρατών-Μελών οποιασδήποτε πληροφορίας η οποία αποκτάται στους τομείς που καλύπτονται από το παρόν Πρωτόκολλο και η οποία θα μπορούσε να παρουσιάζει Κοινοτικό ενδιαφέρον.

2. Παρά τις διατάξεις της παραγράφου 1 οι διατάξεις του παρόντος Πρωτοκόλλου υπερισχύουν έναντι των διατάξεων οιασδήποτε διμερούς συμφωνίας για την αμοιβαία συνδρομή η οποία έχει ή θα μπορούσε να συναφθεί μεταξύ μεμονωμένων Κρατών-Μελών και της Κύπρου, εφόσον οι διατάξεις των τελευταίων είναι ασυμβίβαστες προς τις διατάξεις του παρόντος Πρωτοκόλλου.

3. Σχετικά με τα ζητήματα που αφορούν την εφαρμογή του παρόντος Πρωτοκόλλου τα Συμβαλλόμενα Μέρη προβαίνουν σε αμοιβαίες διαβουλεύσεις για να επιλύσουν το θέμα στα πλαίσια της Επιτροπής Τελωνειακής Συνεργασίας, τη σύσταση της οποίας προβλέπει το Συμβούλιο Σύνδεσης.

ΔΗΜΟΣΙΟΝΟΜΙΚΟ ΔΕΛΤΙΟ

1. Τίτλος της ενεργειας

Πρόταση αποφασης του Συμβουλιου σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Κυπριακής Δημοκρατίας με την οποία προσαρτάται στη συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Κυπριακής Δημοκρατίας, αφετέρου, πρόσθετο πρωτόκολλο για την αμοιβαία διοικητική συνδρομή σε τελωνειακά ζητήματα.

2. Κονδύλιο(α) του προϋπολογισμού

A7-7010

A7-7031

3. Νομική βάση

Η διαπραγμάτευση του πρωτοκόλλου αυτού έγινε βάσει της συμφωνίας σύνδεσης μεταξύ της Ευρωπαϊκής Κοινότητας και της Κύπρου, που υπογράφθηκε στις 19 Δεκεμβρίου 1972.

Κατά συνέπεια, τα συμβαλλόμενα μέρη συμφώνησαν για τη σύναψη πρωτοκόλλου αμοιβαίας διοικητικής συνδρομής σε τελωνειακά ζητήματα, το οποίο πρέπει τώρα να προστεθεί στη συμφωνία σύνδεσης μέσω συμφωνίας με τη μορφή ανταλλαγής επιστολών.

4. Περιγραφή τησ ενεργειας

Στόχος του πρωτοκόλλου αυτού είναι η πρόληψη, η επισήμανση και η δίωξη, μέσω της αμοιβαίας συνδρομής μεταξύ των αρμόδιων αρχών των ενδιαφερόμενων μερών, των δραστηριοτήτων που είναι αντίθετες προς την τελωνειακή νομοθεσία. Η συνδρομή αυτή συνίσταται κυρίως στη διαβίβαση πληροφοριών και εγγράφων που προκύπτουν από τις έρευνες και στην ειδική παρακολούθηση προσώπων, εμπορευμάτων και τόπων ή μέσων μεταφοράς. Το Πρωτόκολλο είναι αορίστου διάρκειας και δεν χρειάζεται ανανέωση.

Τη διαχείριση του πρωτοκόλλου θα αναλάβει η επιτροπή τελωνειακής συνεργασίας που θεσπίστηκε από το Συμβούλιο σύνδεσης.

5. Κατάταξη των δαπανών /εσοδων

Μη υποχρεωτικές δαπάνες.

6. Είδος δαπάνης ή εσοδου

-Δαπάνες για την κάλυψη των κοινοτικών αποστολών στην Κύπρο κάθε δύο έτη.

-Ενδεχομένως, δαπάνες για συνεδριάσεις που δεν καλύπτονται από τις υπάρχουσες υποδομές.

7. Δημοσιονομικές επιπτώσεις

7.1 Τρόπος υπολογισμού του συνολικού κόστους της ενέργειας (σχέση μεταξύ μεμονωμένων και συνολικών δαπανών)

7.2 Κατανομή των δαπανών

Πιστώσεις αναλήψεως υποχρεώσεων σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

7.3 Λειτουργικές δαπάνες μελετών, εμπειρογνωμόνων κλπ. που περιλαμβάνονται στο μέρος Β του προϋπολογισμού

Πιστώσεις αναλήψεως υποχρεώσεων σε εκατ. ευρώ (τρέχουσες τιμές)

>ΘΕΣΗ ΠIΝΑΚΑ>

7.4 Χρονοδιάγραμμα πιστώσεων αναλήψεως υποχρεώσεων /πληρωμών

εκατ. ευρώ

>ΘΕΣΗ ΠIΝΑΚΑ>

8. Προβλεπόμενα μετρα για την καταπολεμηση της απατης

-Εφαρμογή των κοινοτικών κανονισμών.

9. Στοιχεία αναλυσης κοστους-αποτελεσματικότητας

Αιτιολόγηση της εvέργειας:

Κύριος στόχος είναι η προστασία της ορθής συγκέντρωσης των παραδοσιακών ιδίων πόρων με τη θέσπιση συστήματος διαβίβασης των πληροφοριών μεταξύ των αρμόδιων υπηρεσιών σχετικά με τις παράνομες συναλλαγές ή τις συναλλαγές που μπορεί να είναι αντίθετες με την κοινοτική τελωνειακή νομοθεσία.

10. Διοικητικές δαπάνες (Μέρος Α του τμηματος III του γενικού προϋπολογισμού)

Η κινητοποίηση των απαιτούμενων διοικητικών πόρων θα εξαρτηθεί από την ετήσια απόφαση της Επιτροπής για τη διάθεση πόρων, με βάση τον αριθμό των ανθρώπινων πόρων και των συμπληρωματικών ποσών που εγκρίνει η αρμόδια για τον προϋπολογισμό αρχή.

10.1 Επιπτώσεις στον αριθμό των θέσεων απασχόλησης

>ΘΕΣΗ ΠIΝΑΚΑ>

10.2 Συνολικές δημοσιονομικές επιπτώσεις των συμπληρωματικών ανθρώπινων πόρων

ευρώ

>ΘΕΣΗ ΠIΝΑΚΑ>

10.3 Αύξηση άλλων δαπανών λειτουργίας που προκύπτουν από την ενέργεια

ευρώ

>ΘΕΣΗ ΠIΝΑΚΑ>

Τα παραπάνω ποσά ανταποκρίνονται σε δαπάνες 12 μηνών, χωρίς συγκεκριμένη αναφορά της ενέργειας.

Σημείωση: Οι πόροι που απαιτούνται για τις αποστολές των υπαλλήλων της Επιτροπής προέρχονται από την αναδιάθεση των υφισταμένων πόρων.